Groot reis vir Pakistanse olifant danksy Cher-veldtogPakistan se eerste minister Imran Khan gesels met Amerikaanse popster Cher in Islamabad (27 November 2020) (Foto: AFP Photo/Pakistan’s Press Information Departement) Ná jare se openbare uitroepe en ŉ veldtog deur die Amerikaanse popster Cher sal “die wêreld se eensaamste olifant” Sondag ŉ yslike reis van Pakistan na ŉ reservaat in Kambodja aanpak. Die bekende sangeres en Oscar-bekroonde aktrise het die afgelope paar dae by ŉ dieretuin in Islamabad spandeer om morele ondersteuning te bied aan Kaavan – ŉ oorgewig, 35-jarige olifantbul. Die behandeling wat Kaavan by dié bouvallige fasiliteit ontvang het, het diereregtegroepe wêreldwyd aangegryp en Cher het met ŉ sosialemediaveldtog begin. Kaavan se toestand en die treurige toestand by die dieretuin het ŉ regter vroeër vanjaar genoop om te beveel dat alle diere geskuif moet word. “Danksy Cher en plaaslike Pakistanse aktiviste, het Kaavan se lot wêreldwyd opslae gemaak en dit het daartoe bygedra dat hy geskuif kan word,” het Martin Bauer, ŉ woordvoerder vir Four Paws International, ŉ dierewelsynsgroep, gesê. “Cher het ŉ groot platform, so ons is regtig dankbaar vir dit wat sy al sedert 2016 vir Kaavan doen.” Kaavan, wat deur die media beskryf word as die eensaamste olifant, is die enigste Asiatiese olifant in Pakistan – die klein getal ander olifante by ander dieretuine is almal Afrika-olifante. Kaavan en Cher (Foto: Cher/Twitter) Cher het onlangs in die hoofstad in Pakistan aangekom om Kaavan voor sy lang reis na ŉ 10 000 hektaar groot reservaat in Kambodja. Eerste minister Imran Khan het die 74-jarige ster persoonlik bedank. Sy sal na verwagting Sondag na Kambodja vlieg om in dié land te wees wanneer Kaavan daar aankom. ŉ Span veeartse en kenners van Four Paws het maande lank met Kaavan gewerk om hom voor te berei op sy reis, insluitend om hom op te lei om in ŉ reusagtige metaalkrat in te stap wat op die vragvliegtuig gelaai sal word vir die sewe uur lange vlug. Dieretuin-beamptes het vroeër ontken Kaavan word in swak gehalte toestande aangehou of dat hy met ŉ ketting vasgemaak word. Hulle het aangevoer hy treur oor sy maat wat in 2012 gesterf het. ????Kaavan's journey to freedom from captivity in Islamabad to Cambodia will be a 2021 @SmithsonianChan documentary ❤️ Help us build Kaavan's forever home ???? https://t.co/dzdl4Ew4gn ????????@ftwglobal #KaavansJourney pic.twitter.com/iTxdzfndNB — Cher (@cher) November 27, 2020